## Odluka o provođenju međunarodnih mjera ograničavanja utvrđenih odlukom Vijeća Europske unije 2011/423/ZVSP u odnosu na Republiku Sudan i Republiku Južni Sudan

### NN 142/2011 (9.12.2011.), Odluka o provođenju međunarodnih mjera ograničavanja utvrđenih odlukom Vijeća Europske unije 2011/423/ZVSP u odnosu na Republiku Sudan i Republiku Južni Sudan

VLADA REPUBLIKE HRVATSKE

2857

Na temelju članka 4. Zakona o međunarodnim mjerama ograničavanja (»Narodne novine«, broj 139/2008), Vlada Republike Hrvatske je na sjednici održanoj 15. studenoga 2011. godine donijela

ODLUKU

O PROVOĐENJU MEĐUNARODNIH MJERA OGRANIČAVANJA UTVRĐENIH ODLUKOM VIJEĆA EUROPSKE UNIJE 2011/423/ZVSP U ODNOSU NA REPUBLIKU SUDAN I REPUBLIKU JUŽNI SUDAN

I.

Ovom Odlukom uvode se međunarodne mjere ograničavanja s obzirom na stanje u Republici Sudanu i Republici Južnom Sudanu, utvrđene Odlukom Vijeća Europske unije 2011/423/ZVSP, od 18. srpnja 2011. godine, kojoj se Republika Hrvatska pridružila u sklopu suradnje s Europskom unijom u području Zajedničke vanjske i sigurnosne politike Europske unije.

II.

Zabranjuje se prodaja, nabava, prijenos ili izvoz oružja i srodnoga materijala svih vrsta Republici Sudanu i Republici Južnom Sudanu, uključujući oružje i streljivo, vojna vozila i opremu, paravojnu opremu i rezervne dijelove za navedeno, koje bi mogli počiniti državljani Republike Hrvatske, ili koji bi mogli biti počinjeni s teritorija Republike Hrvatske ili uporabom plovila ili zrakoplova pod hrvatskom zastavom, neovisno o tome potječe li navedeno s teritorija Republike Hrvatske ili ne.

Zabranjuje se:

(a) neposredno ili posredno osigurati tehničku pomoć, posredničke usluge ili druge usluge koje su povezane s predmetima iz stavka 1. ove točke ili koje se odnose na nabavu, proizvodnju, održavanje i uporabu tih predmeta, svim fizičkim i pravnim osobama, subjektima ili tijelima, ili za uporabu u Republici Sudanu ili Republici Južnom Sudanu;

(b) neposredno ili posredno osigurati financiranje ili financijsku pomoć povezanu s predmetima iz stavka 1. ove točke, uključujući u prvom redu subvencije, zajmove ili izvozna kreditna osiguranja za bilo koju prodaju, nabavu, prijenos ili izvoz takvih predmeta, ili za osiguranje s tim povezane tehničke pomoći, posredničkih usluga ili drugih usluga, svim fizičkim i pravnim osobama, subjektima i tijelima, ili za uporabu u Republici Sudanu ili Republici Južnom Sudanu;

(c) sudjelovati, svjesno i namjerno, u aktivnostima čiji je cilj zaobići zabrane iz točaka (a) ili (b) ili ako je njihova posljedica zaobilaženje tih zabrana.

III.

Točka II. ove Odluke ne primjenjuje se na:

(a) prodaju, nabavu, prijenos ili izvoz neubojite vojne opreme koja je namijenjena isključivo za humanitarne svrhe, za nadzor u području ljudskih prava ili zaštitnu uporabu, ili za programe Ujedinjenih naroda, Afričke unije, Europske unije za uspostavu institucija ili za materijal koji je namijenjen operacijama Europske unije, Ujedinjenih naroda i Afričke unije u području upravljanja krizom;

(b) prodaju, nabavu, prijenos ili izvoz neborbenih vozila koja su proizvedena ili opremljena s materijalom za balističku zaštitu i koja su namijenjena isključivo za zaštitnu uporabu osoblja Europske unije u Republici Sudanu ili Republici Južnom Sudanu;

(c) osiguranje tehničke pomoći, posredničkih usluga i drugih usluga povezanih s takvom opremom ili s takvim programima i operacijama;

(d) osiguranje financiranja i financijske pomoći povezane s takvom opremom ili s takvim programima i operacijama;

(e) prodaju, nabavu, prijenos ili izvoz opreme za uklanjanje mina i materijala koji bi se mogli upotrijebiti u operacijama uklanjanja mina;

(f) osiguranje tehničke pomoći, posredničkih usluga i drugih usluga, financijske pomoći, prodaje, nabave, prijenosa ili izvoza koji može doprinijeti jačanju mirovnog sporazuma;

(g) prodaju, nabavu, prijenos ili izvoz neubojite vojne opreme, a koja je namijenjena isključivo za potporu procesu reforme sigurnosnog sektora u Južnom Sudanu, kao i osiguranje financiranja, financijske i tehničke pomoći povezane s takvom opremom,

pod uvjetom da je svaki takav izvoz ili pomoć unaprijed odobrilo nadležno državno tijelo Republike Hrvatske.

Točka II. ove Odluke ne primjenjuje se na zaštitnu odjeću, uključujući zaštitne prsluke i vojne kacige, koje isključivo za svoju osobnu uporabu privremeno u Republiku Sudan ili Republiku Južni Sudan izvozi osoblje Ujedinjenih naroda, osoblje Europske unije, predstavnici medija i humanitarni djelatnici, djelatnici razvojne pomoći i s tim djelatnostima povezano osoblje.

IV.

Zamrzavaju se sva imovina i sredstva, koje neposredno ili posredno posjeduju ili nadziru osobe ili subjekti navedeni u Prilogu koji je sastavni dio ove Odluke ili kojima raspolažu subjekti koji su neposredno ili posredno u vlasništvu ili pod nadzorom tih osoba ili osoba koje djeluju u njihovo ime ili prema njihovim uputama, kako su određene u Prilogu ove Odluke.

Zabranjeno je neposredno ili posredno davanje bilo kakvih sredstava ili gospodarskih izvora na raspolaganje ili u korist fizičkim ili pravnim osobama, subjektima ili tijelima navedenima u Prilogu ove Odluke.

U iznimnim slučajevima nadležna tijela Republike Hrvatske mogu odobriti odgovarajuća odstupanja od stavaka 1. i 2. ove točke, u skladu sa zakonom.

V.

Osobama navedenima u Prilogu ove Odluke zabranjuje se ulaz na teritorij Republike Hrvatske ili provoz preko njega.

Nadležno će državno tijelo dozvoliti izuzetak od stavka 1. ove točke, tj. odobriti ulazak na teritorij Republike Hrvatske ili prijelaz preko njena teritorija osobama s popisa navedenog u Prilogu ove Odluke u slučajevima kad je to opravdano iz humanitarnih razloga, a pogotovo u funkciji političkog dijaloga koji promiče demokraciju, ljudska prava i vladavinu prava u dotičnoj zemlji.

Nadležno će tijelo o izdanom odobrenju obavijestiti Ministarstvo vanjskih poslova i europskih integracija Republike Hrvatske.

VI.

Svaka daljnja promjena priloga ažurirat će se putem mrežne stranice Ministarstva vanjskih poslova i europskih integracija (http://mvpei.hr/sankcije).

VII.

Ova Odluka stupa na snagu danom objave u »Narodnim novinama«.

Klasa: 004-01/11-01/19
Urbroj: 5030109-11-1
Zagreb, 15. studenoga 2011.

Predsjednica
Jadranka Kosor, dipl. iur., v. r.

PRILOG

Popis osoba i subjekata iz točaka II., IV. i V.

1. Prezime, ime(na): ELHASSAN, Gaffar Mohamed

Drugi podaci: General – bojnik i zapovjednik zapadne vojne regije sudanskih oružanih snaga

Datum uvrštenja na popis UN-a: 25. travnja 2006.

2. Prezime, ime(na): HILAL, Sheikh Musa

Drugi podaci: Vrhovni poglavica plemena Jalul u sjevernom Darfuru

Datum uvrštenja na popis UN-a: 25. travnja 2006.

3. Prezime, ime(na): SHANT, Adam Yacub

Drugi podaci: zapovjednik Sudanske oslobodilačke vojske (SLA)

Datum uvrštenja na popis UN-a: 25. travnja 2006.

4. Prezime, ime(na): BADRI, Gabril Abdul Kareem

Drugi podaci: Terenski zapovjednik Nacionalnoga pokreta za reformu i razvoj (NMRD)

Datum uvrštenja na popis UN-a: 25. travnja 2006.

Odluka, NN 142/2011-2857